**V koreninah je srce Slovencev Drevo lahko posekaš, a korenin ne moreš**

Lado Srečnik. Foto: Mitja Dobre in Lado Srečnik

Dom starostnikov v Bistrici pri Tržiču se imenuje po udeležencu oktobrske revolucije, revolucionarju in prvoborcu Petru Uzarju Dom Petra Uzarja. Zgrajen je bil pred 40 leti. V domu je v spomin nanj spominska soba, Uzarjeva soba. Peter Uzar je odšel leta 1977. V domu je bila od leta 1986 do 1996. leta tudi njegova žena Kati. Sedaj je v domu od leta 2016 njun sin Boris Uzar, ki je ne dolgo tega praznoval svoj 93. rojstni dan. Je na vozičku, kljub temu njegovo gibanje v domu ni omejeno. Dom Petra Uzarja je sprejel kot svoj novi dom, čeprav malo z grenkim priokusom, da ostaja vedno bolj sam. Njegovi bližnji odhajajo, ravno tako prijatelji. Zadovoljen je s toplino in ureditvijo doma.

Njegova dva brata Stanko in Viktor sta že leta 1943 padla v partizanih. Skupaj s Petrom so bili ustanovni člani Kokrškega bataljona; 4. avgusta 1941. leta pod Storžičem.

Boris Uzar se je v torek, 2. aprila 2019, udeležil pogovora taboriščnic in taboriščnikov koncentracijskih taborišč druge svetovne vojne z dijakinjami in dijaki pri predsedniku Republike Slovenije Borutu Pahorju. Srečanje je bilo v veliki dvorani predsedniške palače v Ljubljani. Predsednica skupnosti internirancev Dachau za Slovenijo Vesna Dobre mi je povedala, da je Boris Uzar še edini preživeli interniranec te skupnosti na Gorenjskem. V Sloveniji so samo še trije. Naj samo poudarim, da je bil kot partizan večkrat izdan in zaprt v več kot 20 različnih zaporih in taboriščih doma in po svetu. Prvič je bil zaprt pri 16 letih v Begunjah, nazadnje pa v koncetracijskem taborišču Dachau, imel je taboriščno številko 59.703. Je tudi nosilec številke 11.510 iz taborišča Gonars.

Na srečanje pri predsedniku Republike Slovenije Borutu Pahorju so prišli dijakinje in dijaki Slovenske gimnazije iz Celovca, iz Državnega izobraževalnega zavoda Gregorčič, šole s slovenskim učnim jezikom iz Gorice, Šolskega centra Nova Gorica, z Gimnazije Jožeta Plečnika Ljubljana ter Srednje šole za oblikovanje in fotografijo iz Ljubljane. Povabljenci so z mladimi delili svoje življenjske zgodbe, razgovorili so se o grozodejstvih, ki so jih preživeli v taboriščih. Mladi so zgodbe poslušali tudi s solzami v očeh in vsi z upanjem, da se kaj takega ne ponovi nikoli več.

Taboriščnikov ni več veliko, niti za en avtobus, vsi so že častitljive starosti, stari več kot 90 let.

»Tukaj smo zato, da ne pozabimo in da kot družba ohranimo zgodovinski spomin na gorje. Nikoli več!« je poudaril Borut Pahor.

Ob pogovoru smo si ogledali nekaj muzejskih eksponatov iz nemških koncentracijskih taboriš;; z razstave Muzeja novejše zgodovine Slovenije Slovenci v nemških koncentracijskih taboriščih.

Domove je morala med drugo svetovno vojno zapustiti približno petina Slovencev, med njimi je bilo 55 tisoč v nemških, italijanskih in madžarskih koncentracijskih taboriščih.

Kruta je bila usoda približno 650 ukradenih otrok, ki so jih leta 1942 zbrali v Celju, jih nasilno ločili od staršev in poslali v nemška taborišča na prevzgojo ali jih dali v posvojitev nemškim družinam.

Interniranci so bile žive priče tega, kar se je dogajalo. Težki trenutki izgnanstva so se vrnili v spominih, več udeležencem so tekle solze.

Boris Uzar mi je ob vrnitvi v dom povedal, da je bil ta dan eden najlepših v zadnjih letih. Prijaznost, preprostost in dobra volja predsednika Boruta Pahorja, srečanje z interniranci, od katerih se je bilo težko posloviti, je bilo zanj lepo doživetje. Hvaležen je vsem, ki smo poskrbeli, da se je lahko udeležil srečanja.